b'\n_START_ARTICLE_\nTinnh\xc3\xb8len\n_START_SECTION_\nOppdemming og tilbakef\xc3\xb8ring\n_START_PARAGRAPH_\nVannf\xc3\xb8ringen fra Tinnhylen ble i 1942 overf\xc3\xb8rt til Numedalsl\xc3\xa5gens nedb\xc3\xb8rfelt for \xc3\xa5 nyttes i kraftverkene der. Overf\xc3\xb8ringen skjedde ved en demning ved utl\xc3\xb8pet av Langhylen, et mindre vatn nedenfor Tinnhylen og en kort kanal fra \xc3\xb8stenden av sj\xc3\xb8en til Vestre Bakkatj\xc3\xb8nn. Demningen ble f\xc3\xb8rst bygget av tyskerne som en provisorisk plankedam, som p\xc3\xa5 1950-tallet ble erstattet av en jordvoll/demning._NEWLINE_Da Sima kraftverk ble bygget ble Tinnhylen i 1980 tilbakef\xc3\xb8rt til Bjoreios nedb\xc3\xb8rfelt, hvor den n\xc3\xa5 overf\xc3\xb8res til magasinet i Sysenvatnet gjennom en tunnel lengre ned i elva. Etter oppdemmingen i 1942 ble ikke vannstanden i Tinnhylen regulert, men holdt konstant p\xc3\xa5 den nye h\xc3\xb8yden. Det utviklet seg derfor en ny naturlig tilstand p\xc3\xa5 det nye niv\xc3\xa5et, og da vannf\xc3\xb8ringen ble f\xc3\xb8rt tilbake til Bjoreio ble vannstanden beholdt p\xc3\xa5 denne h\xc3\xb8yden og demningen ved utl\xc3\xb8pet ble beholdt som en terskel. Det opprinnelige utl\xc3\xb8pet fra Tinnhylen l\xc3\xa5 ved Heinebu, rundt 1,3 kilometer s\xc3\xb8r for demningen.'